Megtalálták azt a pénzt, amit 2009-ben a miskolci Brink's pénzszállító cég biztonsági őre lopott el úgy, hogy egy éjjel a telephelyen altatót kevert munkatársai italába - közölte a Blikk. A 42 éves D. János leülte a büntetését a 650 millió ellopása miatt, a pénz viszont sokáig nem lett meg, a BAZ-megyei ügyészség viszont szerdán váratlanul közölte, hogy vádat emeltek ebben az ügyben három ember ellen pénzmosás miatt.

F. Zs. E. 43, Sz. T. 38, és L. I. Z. 42 éves férfiak, valamint Sz. Gy. 61 éves nő ellen különösen nagy értékre elkövetett pénzmosás bűntette miatt emeltek vádat. A három férfi vádlottal szemben, akik közül kettő bűnügyi felügyelet alatt áll, börtönbüntetést, közügyektől eltiltást és pénzbüntetést, továbbá vagyonelkobzást, míg a női vádlottal szemben felfüggesztett börtönt és pénzbüntetést indítványozott.

A vádlottak közül F. Zs. E. baráti viszonyban volt D. Jánossal. A sikkasztó biztonsági őr a tervéről megelőzőleg értesítette F. Zs. E. vádlottat azzal, hogy felkérte az ellopni szándékozott készpénz őrzésére, amiért 150 000 000 forintot ígért neki. F. Zs. E. elvállalta az őrzést, de az ügyletbe bevonta Sz. T. barátját 50 000 000 forintért.

D. János a megszerzett készpénzt a kombi Mercedese csomagtartójában helyezte el, majd az autót elvitte az F. Zs. E. által bérelt garázsba. A készpénzből 100 000 000 forint körüli összeget magához vett, a jármű indítókulcsát és a garázskulcsot átadta Sz. T. vádlottnak, majd repülőgéppel elhagyta Magyarországot és Thaiföldre utazott. A továbbiakban telefonon tartották a kapcsolatot.

F. Zs. E. Sz. T.-vel együtt egy másik autóval a garázsban lévő 500 000 000 forint összegű készpénzt elvitték Sz. T. hozzátartozója, Sz. Gy. vádlott lakóhelyére, ott két műanyaghordóba és egy háti kézi permetezőbe pakolták, majd a Tarcal határában lévő szőlőben elásták.

F. Zs. E. előzőleg a készpénzből 7 000 000 forintot elvett, míg Sz. T. és Sz. Gy. a közreműködésük fejében 50 000 000 forintot vettek magukhoz. F. Zs. E. a garázsban hagyott autót egy alkalmi ismerősével elvitette, akinek ezért 10 000 000 forintot fizetett.

Sz. T. a pénz elrejtését követően attól tartott, hogy Magyarországon bevezethetik az az eurót, ezért úgy döntött, hogy a pénz egy részét valutára váltja. Ehhez kérte L. I. Z. vádlott segítségét azzal, hogy ezért 20 000 000 forintot ajánlott neki. L. I. Z. ezt elvállalta, majd Tarcal közelében, egy elhagyott útszakaszon a háti kézi permetezőben elrejtett 100 000 000 forint készpénzt valutára átváltás céljából átvette.

Időközben a sikkasztó biztonsági őr ellen büntetőeljárás indult, elfogták, majd sikkasztás miatt jogerősen 7 év 6 hónap börtönbüntetésre ítélték, valamint 10 000 000 forintos pénzmellékbüntetésre, amit F. Zs. E. fizetett ki az elrejtett pénzből.

100 millió beázott

Az elásott pénzből utóbb nem azonosítható körülmények folytán 100 000 000 forintot meghaladó összegű készpénz nedvességet kapott és megrongálódott. Ezzel a pénzzel F. Zs. E. 2010-2013-ban több tízmilliós tételekben szerencsejátékot játszott úgy, hogy a sportfogadásra ebből az L. I. Z. által házilagosan kiszárított pénzből fizetett be. A fogadásokon rendszeresen nyert, így megtöbbszörözte a tétjeit. A megrongálódott készpénzt F. Zs. E. 2015 második felében, különböző időpontokban Miskolcon az egyik bankban alkalmanként több milliós tételekben sérülésmentes bankjegyekre cseréltette ki, és 2016 márciusának végén Budapesten egy bankban próbálta kicserélni, eredménytelenül.

A pénzből továbbá több milliós tételekben életbiztosítást kötött, autót vásárolt, megtakarítási szerződést kötött.

L. I. Z. a hozzá került, megrongálódott bankjegyeket, 20 000 000 forintot 2014-2015-ben Budapesten, egy bankban sérülésmentes készpénzre váltott át.

A sikkasztás elkövetője 2015 áprilisában a börtönből szabadult, és F. Zs. E. vádlottól 17 000 000 forintot vett át, ami a fogadásokból származó nyeremény egy része volt, valamint együtt a szlovákiai Kassán lévő egyik kaszinóban a nyereményekből szerencsejátékot játszottak.